นายกรัฐมนตรี นำพสกนิกรชาวไทย จุดเทียนและน้อมรำลึกในพระมหากรุณาธิคุณ เนื่องในวันคล้ายวันสวรรคต รัชกาลที่ 9
นายกรัฐมนตรี นำพสกนิกรชาวไทย จุดเทียนและน้อมรำลึกในพระมหากรุณาธิคุณ เนื่องในวันคล้ายวันสวรรคต รัชกาลที่ 9พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  พร้อมด้วยภริยา และคณะรัฐมนตรี ผู้นำเหล่าทัพ สมาชิกสภาผู้แทนราษฏร สมาชิกวุฒิสภา ภาคเอกชนและประชาชน ร่วมพิธีจุดเทียนเพื่อน้อมรำลึกในพระมหากรุณาธิคุณ เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ณ ท้องสนามหลวง โดยนายกรัฐมนตรีนำกล่าวน้อมรำลึกในพระมหากรุณาธิคุณ ว่า พสกนิกรชาวไทยทุกหมู่เหล่า ต่างน้อมจิตตั้งมั่นเพื่อร่วมกันแสดงออกถึงความจงรักภักดีและน้อมรำลึกถึงพระมหากรุณาธิคุณอันหาสุดมิได้ และต่างประจักษ์ชัดแจ้งในพระเกียรติคุณ พระมหากรุณาธิคุณที่ได้ทรงปฏิบัติบำเพ็ญพระราชกรณียกิจนานัปการ ทรงทุ่มเทกำลังพระวรกายและพระสติปัญญาคิดค้นโครงการในพระราชดำริหลายพันโครงการ อันเป็นประโยชน์อย่างอเนกอนันต์แก่ประเทศชาติ ทั้งได้ พระราชทานหลักปรัชญาของเศรษฐกิจพอเพียงไว้เป็นแนวทางให้ประชาชนได้ดำเนินชีวิตอย่างมีภูมิคุ้มกัน ปวงอาณาประชาราษฎร์ต่างสำนึกซาบซึ้ง และระลึกอยู่เสมอว่านับเป็นบุญอันประเสริฐโดยแท้ ที่ได้มีชีวิตอยู่อย่างผาสุกร่มเย็นบนผืนแผ่นดินไทย ภายใต้ร่มพระบารมี จักน้อมนำแนวทางตามที่ได้พระราชทานไว้ เป็นเครื่องยึดเหนี่ยวในการปฏิบัติหน้าที่และปฏิบัติตนเพื่อสร้างประโยชน์สุขแก่ประเทศชาติและประชาชน จากนั้นได้ร่วมกันจุดเทียนและยืนสงบนิ่งเพื่อน้อมรำลึกในพระมหากรุณาธิคุณ เป็นเวลา 89 วินาที         ประชาชนผู้เข้าร่วมกิจกรรม กล่าวว่า รู้สึกภาคภูมิใจ เพราะเป็นโอกาสดีที่ได้ร่วมน้อมรำลึกในพระมหากรุณาธิคุณ ที่พระองค์ทรงมีต่อปวงชนชาวไทยมาโดยตลอด ทั้งนี้มีการแสดงดนตรีน้อมรำลึกในพระมหากรุณาธิคุณ “สายน้ำแห่งความห่วงใย สู่ไทยทั่วหล้า” โดยฉายวีดีทัศน์พระราชกรณียกิจ 15 นาที และการแสดงบทเพลงพระราชนิพนธ์ โดยวงดนตรีเฉลิมราชย์